32000R2595
L 300/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2595/2000 AL CONSILIULUI
din 27 noiembrie 2000
de modificare a Regulamentului (CE) nr. 1103/97 privind anumite dispoziții referitoare la introducerea monedei euro
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 123 alineatul (5),
având în vedere propunerea Comisiei (1),
având în vedere avizul Parlamentului European (2),
având în vedere avizul Băncii Centrale Europene (3),
întrucât:
(1)
Regulamentul (CE) nr. 1103/97 al Consiliului din 17 iunie 1997 privind anumite dispoziții referitoare la introducerea monedei euro (4) cuprinde norme privind adoptarea cursurilor de schimb între euro și monedele statelor membre care adoptă euro și privind utilizarea acestor cursuri de schimb pentru conversia sumelor în monetar. Aceste norme se aplică la cursurile de schimb pentru monedele statelor membre care au adoptat euro la intrarea Comunității în a treia etapă a uniunii economice și monetare. Este necesar ca aceste norme să se extindă pentru a se aplica și la cursurile de schimb ale monedelor oricăror state membre care adoptă euro la o dată ulterioară.
(2)
În ceea ce privește statele a căror monedă națională a fost înlocuită de euro după data la care Comunitatea a intrat în a treia etapă a Uniunii economice și monetare, definiția „unităților monedei naționale” trebuie să se refere la unitatea monedei statului membru respectiv, așa cum a fost definită aceasta imediat înainte de introducerea euro în statul membru menționat.
(3)
Articolul 123 alineatul (5) constituie în prezent temeiul juridic pentru adoptarea măsurilor menționate anterior care sunt necesare pentru introducerea monedei euro în statele membre care adoptă această monedă după începerea etapei a treia a Uniunii economice și monetare.
(4)
Dispozițiile prezentului regulament, în conformitate cu principiile de drept general acceptate, în special cu recunoașterea acordată legii privind monedele, trebuie să fie recunoscute universal ca fiind parte a legislației monetare a statelor membre participante, consolidând astfel certitudinea juridică și claritatea pentru agenții economici din toate statele membre și din țările terțe,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 1103/97:
(a)
la sfârșitul celei de-a treia liniuțe se adaugă următorul text „sau în conformitate cu alineatul (5) din articolul menționat anterior”;
(b)
la sfârșitul celei de-a patra liniuțe se adaugă următorul text „sau, după caz, în ziua anterioară datei la care euro se substituie monedei naționale a unui stat membru care adoptă moneda euro la o dată ulterioară”.
Articolul 2
Prezentul regulament intră în vigoare la 1 ianuarie 2001.
Prezentul regulament este obligatoriu în toate elementele sale și se aplică direct în statele membre în conformitate cu Tratatul de instituire a Comunității Europene.
Adoptat la Bruxelles, 27 noiembrie 2000.